ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ስነጥበብ "ንቃንዛናን ንዛንታና ዝመስል ገና ኣይተሰርሐን" ተመስገን ተወልደ 27 ሕዳር 2019 ምንጪ ስእሊ, Temesgen Araya መግለጺ ስእሊ, ተመስገን ተወልደ ኮሜድያዊ ድራማ፡ ኣብ 5ይ ክፍለ ዘመን ቅድሚ ልደተ ክርስቶስ ከም ዝጀመረ'ዩም ሰነዳት ዘረድኡ። ኣብ 425 ቅድሚ ልደተ ክርስቶስ ብኣርስቶፋነስ ዝተጻሓፈት ኮሜድያዊት ድራማ ናብ ህዝቢ ከም ዝቐረበትን እቲ እዋን እቲ ኸኣ ከም ምጅማር ኮሜድያዊ ድራማ ተገይሩ ከም ዝውሰድን ይእመን። ኣብ ኤርትራ እውን ኣብ ዝተፈላለየ እዋን ኮመድያዊ ድራማታት ብምቕራብ ተፈላጥነት ዘጥረዩ ውልቀሰባት ኣለዉ፤ ውሑዳት ካብኦም ንምጥቃስ ነብስሄር መምህር ሰሎሙን ገብርእግዝኣብሄር፣ ጅግኑ፣ ሓጎስ ሱዚኒኖ፣ ዮናስ ማይናስን ካልኦትን። ኣብ ከረን ተወሊዱ ኣብ ኣስመራ ዝዓበየ መንእሰይ ተመስገን ተወልደ እውን ሓደ ካብዞም ብኮሞድያዊ ስርሓት ዝፍለጡ ዘለው መናእሰይ ኮይኑ፡ ኣብ ካምፓላ-ኡጋንዳ ኮይኑ ብዘፍረየን ተኸታተልቲ ኮመድያዊ ስርሓት ብዙሓት ሰዓብትን ተኸታተልትን ክረክብ ክኢሉ ኣሎ። እዚ ጎኒ ጎኒ ኮሜድያዊ ስራሓት ኣብ ዩኒቨርስቲ ኢስት ኣፍሪካ ኢንተርነሽናል ብዓውደ ትምህርቲ ማናጅመት ተምሃራይ ሳልሳይ ዓመት ዝኾነ ተመስገን፡ ኮሜድያዊ ስርሓት ቅድሚ ናብ ስደት ምምርሑ ኣብ ኣስመራ እንከሎ ከም ዝጀመሮ ይዛረብ። "ኣብ ኣስመራ እንከለኹ ብዲቪዲ ሸውዓተ ዝኾና ኮሜዲታት ኣዳልየ ናብ ህዝቢ ዘርጊሐ ነይረ" ዝብል ተመስገን፡ ነቲ ብትዕዝብቲ ከማዕብሎ ዝጀመረ ስነጥብብ፡ ኣብ ኮሌጅ ስማፕ 'ብትያትሪካል ኣርትስ' ኣብ 2014 ብዲፕሎማ ተመሪቑ ዝያዳ ድርዒ ከም ዝፈጠረ ይገልጽ። ሲነማ ኣዝመራ ኣብ ካባላጋላ "ዝኾነ ዘጸዓንናዮ፡ ካብ ቻነልና ከይነውርዶ ዝቕይድ ውዕል ኣለና" ኢላ ሪኮርድስ ስነ ጥበባውያን ሰምሃርን ዳናይትን ይቕሬታ ሓቲተን "ናብ ካምፓላ ምስ መጻእኩ፡ ብዙሓት ስነጥበባውያን ስለ ዝነበሩ ገለ ነገር ዘይገብር ብምባል እየ፡ ነታ ኣብ ኣስመራ እንከለኹ ጀሚረያ ዝነበርኩ ናይ ፊልም ጽሑፍ ኣብዚ ክሰርሓ ተበጋጊሰ" ኸኣ ይብል። እዛ ኣብ ኣስመራ እንከሎ ምጽሓፍ ዝጀመራ ፊልም፡ ኣብ ኡጓንዳ ብዝርከቡ ተዋሳእቲ ዝተሰርሐት ተኸታታሊት ኮሜድያዊት ፊልም 'ካማፓላ' ኮይና፡ ንተመስገን ናብ ስደት ምስ ወጽአ ናይ መጀመርታ ስርሑ እያ። ተመስገን ተወልደ፡ ኣብዚ ሕጂ እዋን 25 ኮሜዲታት ወዲኡ ናብ ህዝቢ ኣቕሪቡ ፍርያቱ ብብዙሕ ሰብ ይርኣየሉ ኣሎ። ተመስገን ኣብ ስደት ኮንካ ንውሕ ዝበለን ብዝሕ ድራማታት ምድላው ናይ ገዛእ ርእሱ ብድሆታት ከም ዘለዎ እዩ ዝሕብር። "ኣብ ኢድካ እቲ ጽሑፍ ጥራይ እዩ ዘሎ፡ ካልእ ኩሉ ግን ብድሆ'ዩ፤ ሕጽረት ባጀት፣ ድላይካ ዓይነት ተዋሳእቲ ክትረክብ ዘይምኽኣል ኩሉ ብድሆ እዩ"። ካባላጋላ ማእከል ጽቡቕን ክፉእን ኤርትራውያን ኣብራር ዑስማን፡ "ስነ ጥበብ ዓይኒ: ልብን ዕላማን ህዝቢ'ዩ" "ጥበብ ናይ ኣተሓሳስባ ኢንቨስትመንት'ዩ" ብምስዓብ "ፍቓድ መስርሒ ፊልም ክንረክብ ስለ ዘይከኣልና ኣብ ውሽጠ ገዛ ጥራይ ክንሰርሕ ንግደድ ነይርና። ተዋሳእቲ ኣብ ዝተፈላለየ ጫፋት ካምፓላ ዝቕመጡ ብምኻኖም ድማ፡ ን25 ዝኣኽሉ ተዋሳእቲ ጠርኒፍካ ከተንቐሳቕሰ ከቢድ እዩ" ይብል። ኣብዚ ክሳብ ሕጂ ዘፍረዮ ድራማዊ ስራሓት ብፈለጥቱ ብኣዝማዱን ብዝስደደሉ ገንዘብ ገይሩ ከም ዝሰረሖ ዝዛረብ ተመስገን፡ እዚ ንኹሎም ኣብቲ ድራማ ዝተሳተፉ መስዋእቲ ዝሓትት ምንባሩ ይጠቅስ። እተን ዝዘርገሐን 25 ድራማታት፡ጉዳመኛ፣ ዕድለይ፣ ነጋን ቅርጣሽን፣ ኢግኖር፣ ከቢድ ፈተነ፣ ዛንታ ኣቦኻ፣ ወዲ ሃይለን ነጋን ሞባይሉን ዝብላ ዝርከበአን ኮይነን፡ ማሕበራዊ፣ ፍቅራውን ፖለቲካውን መልክዕ ዝሓዛ'የን። 'ቅድሚ ሕጂ ዘይተደፈረ ኣርእስትታት' "እቲ ስራሕ ኣህላኺ እዩ ነይሩ፡ ኣካያዲ ስራሕ ኮይኑ ዝሰርሕ ዝነበረ ጴጥሮስ ጸጋይ ነቲ ስራሕ ርእሲ ኮይኑ ይመርሖ ስለ ዝነበረ እዩ እዚ ስራሕ ክውዳእ ክኢሉ" ይብል። "ድርሰት ምስ ተወደአ፡ ተዋሳእቲ መዓስ ይሕረዩ፡ መዓስ ጽሑፍ ይውሃቦም፡ ልምምድ መኣስ ይግበር፡ ስእሊ መኣስን ኣበይን ይስኣልን ድሕሪኡ ዝህሉ ናይ ምጽፋፍ ስርሓትን ኩሉ ኣቐዲሙ ኣብ ወረቐት ሰፊሩ እዩ ስራሕ ዝጅመር ነይሩ" ድሕሪ ምባል፡ ኣብዚ ስራሕ 25 ዝኾኑ ተዋሳእትን ሰኣልቲ ኣለይትን ሓዊስካ ልዕሊ 30 ዝኾኑ ወልቐ ሰባት ከም ዝተሳተፉ ይጠቅስ። ተመስገን ተወልደ ዘይከም ኣብ ፊልም ካምፓላ ኣብዚ ናይ ሕጂ ኮሜድያዊ ስርሓቱ ብጀይካ ንኣርትዖት ንዝተረፈ ኩሉ ወጻኢታት ዝሽፍነሉ መዋሊ ከም ዝረኸበ እዩ ዝሕብር። ሕልሚ ንእስነታ ዘተግበረት ኤርትራዊት 'ሃገረይ ዝበለ ተዘኪሩ ይነብር' የማነ ባርያ ተመስግን ተወልደ ኣብዚ ሕጂ ዝዘርገሖ ስርሓት ኮሜዲ፡ ፍልይ ዝበለ ኩርናዕ ክፈጥር ከም ዝፈተነን፡ ቅድሚ ሕጂ ዘይተደፈረ ኣርእስትታት ብቃልዕ ክዛረበሎም ከም ዝኸኣልን ይዛረብ። "ቅድሚ ሕጂ ብዛዕባ ስደት ዝተሰርሐ ፊልምታት ይኹን ኮሜዲታት ይህሉ ይኸውን'ዩ ንበሰላና፡ ንቃንዛና ንዛንታና ዝመስል ዛንታ ግን ገና ኣይተሰርሐን ዘሎ" ይብል። ናይ ኤርትራ ኮሜዲ ኣብ ከመይ ደረጃ ኣሎ?
